ระเบียบคณะกรรมการคุ้มครองผู้บริโภค ว่าด้วยการดำเนินการเกี่ยวกับการฟ้องคดีและการใช้สิทธิและอำนาจฟ้องของสมาคมและมูลนิธิ พ.ศ. 2560

ระเบียบคณะกรรมการคุ้มครองผู้บริโภค
ว่าด้วยการดำเนินการเกี่ยวกับการฟ้องคดีและการใช้สิทธิและอำนาจฟ้องของสมาคมและมูลนิธิ
พ.ศ.
๒๕๖๐

โดยที่เป็นการสมควรกำหนดระเบียบเพื่อให้สมาคมหรือมูลนิธิที่คณะกรรมการคุ้มครองผู้บริโภครับรองตามมาตรา
๔๐ ถือปฏิบัติในการดำเนินการเกี่ยวกับการฟ้องคดีและการใช้สิทธิและอำนาจฟ้องของสมาคมและมูลนิธิต่อไป

อาศัยอำนาจตามความในมาตรา ๔๒ วรรคหนึ่ง
แห่งพระราชบัญญัติคุ้มครองผู้บริโภค พ.ศ. ๒๕๒๒
ซึ่งแก้ไขเพิ่มเติมโดยพระราชบัญญัติคุ้มครองผู้บริโภค (ฉบับที่ ๓) พ.ศ. ๒๕๕๖ คณะกรรมการคุ้มครองผู้บริโภคจึงวางระเบียบไว้
ดังต่อไปนี้

ข้อ ๑  ระเบียบนี้เรียกว่า ระเบียบคณะกรรมการคุ้มครองผู้บริโภค
ว่าด้วยการดำเนินการเกี่ยวกับการฟ้องคดีและการใช้สิทธิและอำนาจฟ้องของสมาคมหรือมูลนิธิ
พ.ศ. ๒๕๖๐

ข้อ ๒[๑]  ระเบียบนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ให้ยกเลิกระเบียบคณะกรรมการคุ้มครองผู้บริโภค
ว่าด้วยการดำเนินการของสมาคมเกี่ยวกับการฟ้องคดีและการใช้สิทธิและอำนาจฟ้องของสมาคม
พ.ศ. ๒๕๔๐

ข้อ ๔  ในระเบียบนี้
สมาคม หมายความว่า
สมาคมที่คณะกรรมการคุ้มครองผู้บริโภครับรองตามมาตรา ๔๐
มูลนิธิ หมายความว่า
มูลนิธิที่คณะกรรมการคุ้มครองผู้บริโภครับรองตามมาตรา ๔๐
ผู้ดำเนินคดี หมายความว่า
ผู้ดำเนินคดีตามกฎกระทรวงการยื่นคำขอและการรับรองสมาคมและมูลนิธิเกี่ยวกับการคุ้มครองผู้บริโภค
พ.ศ. ๒๕๖๐

หมวด
๑
การดำเนินการของสมาคมและมูลนิธิเกี่ยวกับการฟ้องคดี

ข้อ ๕  ให้สมาคมและมูลนิธิส่งรายงานการประชุมของสมาคมและมูลนิธิที่มีการแต่งตั้งกรรมการขึ้นใหม่ทั้งชุด การเปลี่ยนแปลงกรรมการ
หรือการแก้ไขเพิ่มเติมข้อบังคับ ให้สำนักงานคณะกรรมการคุ้มครองผู้บริโภคทราบภายในเจ็ดวันนับแต่วันที่รับทราบการจดทะเบียน
เมื่อสมาคมหรือมูลนิธิมีเหตุต้องเลิกตามประมวลกฎหมายแพ่งและพาณิชย์
ให้คณะกรรมการของสมาคมหรือมูลนิธิที่อยู่ในตำแหน่งขณะมีการเลิกสมาคมหรือมูลนิธิแจ้งสำนักงานคณะกรรมการคุ้มครองผู้บริโภคทราบภายในสิบสี่วันนับแต่วันที่มีการเลิกสมาคมหรือมูลนิธิ

ข้อ ๖  ให้สมาคมและมูลนิธิรายงานงบดุลแสดงสินทรัพย์
หนี้สิน และบัญชีรายรับรายจ่าย รวมทั้งผลการดำเนินคดีของสมาคมและมูลนิธิในรอบปีที่ผ่านมา
ไปยังสำนักงานคณะกรรมการคุ้มครองผู้บริโภคภายในสามสิบวันนับแต่วันที่มีการประชุมใหญ่

หมวด
๒
การใช้สิทธิและอำนาจฟ้องของสมาคมและมูลนิธิ

ข้อ ๗  ในการพิจารณาดำเนินคดีที่เกี่ยวกับการละเมิดสิทธิของผู้บริโภคตามมาตรา
๔๑ คณะกรรมการของสมาคมและคณะกรรมการของมูลนิธิต้องดำเนินการให้มีการรวบรวมพยานหลักฐานทุกชนิดให้เพียงพอ
การลงมติให้ฟ้องหรือไม่ฟ้องผู้ประกอบธุรกิจ
ให้คณะกรรมการของสมาคมและคณะกรรมการของมูลนิธิพิจารณาจากพยานหลักฐานและความเห็นของผู้ดำเนินคดีตามข้อ ๘ โดยสุจริตและมีเหตุผลอันสมควร  ทั้งนี้
ให้คำนึงถึงประโยชน์ของผู้บริโภคโดยส่วนรวม สิทธิของบุคคลในการประกอบกิจการ
และความเสียหายที่อาจเกิดขึ้นแก่ผู้บริโภคและผู้ประกอบธุรกิจเป็นสำคัญ
การลงมติให้ฟ้องหรือไม่ฟ้องผู้ประกอบธุรกิจตามวรรคหนึ่ง
ให้สมาคมและมูลนิธิแจ้งมติพร้อมเหตุผลอย่างชัดเจนประกอบด้วย
ให้สำนักงานคณะกรรมการคุ้มครองผู้บริโภคทราบภายในสิบห้าวันนับแต่วันลงมติดังกล่าว

ข้อ ๘  คณะกรรมการของสมาคมและคณะกรรมการของมูลนิธิต้องมอบหมายให้ผู้ดำเนินคดีตามบัญชีรายชื่อผู้ดำเนินคดีที่สมาคมและมูลนิธิแจ้งไว้กับสำนักงานคณะกรรมการคุ้มครองผู้บริโภค
เพื่อทำหน้าที่ดำเนินคดีเกี่ยวกับการละเมิดสิทธิผู้บริโภค
ให้สมาคมและมูลนิธิรายงานการเปลี่ยนแปลงบัญชีรายชื่อผู้ดำเนินคดีให้สำนักงานคณะกรรมการคุ้มครองผู้บริโภคทราบภายในสามสิบวันนับแต่วันที่มีการเปลี่ยนแปลง

ข้อ ๙  ในกรณีที่ผู้บริโภคขอให้สมาคมหรือมูลนิธิเรียกทรัพย์สินและค่าเสียหายแทนตน
สมาคมหรือมูลนิธิต้องช่วยผู้บริโภคดังกล่าวในการจัดทำหนังสือมอบหมายให้เรียกทรัพย์สินและค่าเสียหาย
โดยมีพยานลงลายมือชื่อรับรองอย่างน้อยสองคน

ข้อ ๑๐  เมื่อสมาคมหรือมูลนิธิได้ยื่นฟ้องคดีใดแล้ว
ให้สมาคมหรือมูลนิธิดำเนินการส่งสำเนาคำฟ้องให้สำนักงานคณะกรรมการคุ้มครองผู้บริโภคทราบภายในสามสิบวันนับแต่วันยื่นคำฟ้อง

ข้อ ๑๑  ถ้าสมาคมหรือมูลนิธิจะถอนฟ้องคดีใด
ต้องแจ้งให้สำนักงานคณะกรรมการคุ้มครองผู้บริโภคทราบล่วงหน้าไม่น้อยกว่าเจ็ดวัน
ในกรณีที่สมาคมหรือมูลนิธิได้ทำการประนีประนอมยอมความกับคู่ความอีกฝ่ายหนึ่ง
ให้สมาคม หรือมูลนิธิมีหนังสือแจ้งสำนักงานคณะกรรมการคุ้มครองผู้บริโภคทราบภายในเจ็ดวันนับแต่วันที่ได้ประนีประนอมยอมความ
ในการดำเนินการตามวรรคสอง เมื่อศาลได้มีคำพิพากษาตามที่สมาคมหรือมูลนิธิได้ทำการประนีประนอมยอมความกับคู่ความอีกฝ่ายหนึ่ง
ให้สมาคมหรือมูลนิธินั้นรีบส่งสำเนาคำพิพากษาและสัญญาประนีประนอมยอมความดังกล่าวให้สำนักงานคณะกรรมการคุ้มครองผู้บริโภคทราบโดยเร็ว
การดำเนินการตามวรรคหนึ่งและวรรคสองให้สมาคมหรือมูลนิธิ แนบสำเนาหนังสือแสดงความยินยอมให้ถอนฟ้องหรือประนีประนอมยอมความของผู้บริโภคมาด้วย

ข้อ ๑๒  ในการฟ้องคดี
สมาคมและมูลนิธิจะเรียกเงินหรือทรัพย์สินใดจากผู้บริโภคไม่ได้ เว้นแต่
ค่าพาหนะเดินทาง ค่าคัดถ่ายเอกสาร ค่าพิมพ์เอกสาร ค่าฤชาธรรมเนียม
และค่าใช้จ่ายอื่น ๆ ซึ่งต้องชำระต่อศาล

ข้อ ๑๓  เพื่อประโยชน์ในการดำเนินคดีแทนผู้บริโภค
สมาคมและมูลนิธิอาจขอรับการสนับสนุนจากสำนักงานคณะกรรมการคุ้มครองผู้บริโภคได้

ข้อ ๑๔  ให้สมาคมหรือมูลนิธิแจ้งความคืบหน้าเกี่ยวกับผลการดำเนินคดีให้ผู้บริโภคทราบด้วย

ข้อ ๑๕ 
เมื่อได้มีคำพิพากษาหรือคำสั่งในคดีที่สมาคมหรือมูลนิธิได้ยื่นฟ้องแล้ว ให้สมาคมหรือมูลนิธิส่งสำเนาคำพิพากษาหรือคำสั่งนั้นให้สำนักงานคณะกรรมการคุ้มครองผู้บริโภคทราบภายในสี่สิบห้าวันนับแต่วันที่ศาลมีคำพิพากษาหรือคำสั่ง
เว้นแต่มีเหตุจำเป็นไม่สามารถดำเนินการภายในระยะเวลาดังกล่าวได้
ให้สมาคมหรือมูลนิธินั้นแจ้งสำนักงานคณะกรรมการคุ้มครองผู้บริโภคทราบ และให้รีบส่งสำเนาคำพิพากษาหรือคำสั่งนั้นโดยเร็วเมื่อพ้นเหตุจำเป็นดังกล่าว

ข้อ ๑๖  เมื่อคดีถึงที่สุดแล้ว
บรรดาค่าเสียหายที่สมาคมหรือมูลนิธิได้รับไว้อันเนื่องมาจากการดำเนินคดีของสมาคมหรือมูลนิธิโดยได้รับมอบหมายจากผู้บริโภคต้องส่งให้แก่ผู้บริโภคภายในสิบห้าวันนับแต่วันที่ได้รับค่าเสียหายนั้น
แล้วแจ้งให้สำนักงานคณะกรรมการคุ้มครองผู้บริโภคทราบโดยเร็ว

ข้อ ๑๗  ในกรณีที่สมาคมหรือมูลนิธิไม่ปฏิบัติตามระเบียบนี้หรือมีพฤติการณ์ปรากฏว่าได้ดำเนินการฟ้องคดีโดยไม่สุจริต
คณะกรรมการคุ้มครองผู้บริโภคอาจพิจารณาเพิกถอนการรับรองสมาคม หรือมูลนิธิดังกล่าวได้

ประกาศ ณ วันที่ ๒๗ กรกฎาคม พ.ศ. ๒๕๖๐
ออมสิน  ชีวะพฤกษ์
รัฐมนตรีประจำสำนักนายกรัฐมนตรี
ประธานกรรมการคุ้มครองผู้บริโภค

[เอกสารแนบท้าย]

๑. สมุดรับคำกล่าวโทษ แบบ
คคบ.๑
๒. บันทึกคำให้การของผู้กล่าวหาและผู้ต้องหา
แบบ คคบ.๒
๓. บันทึกความยินยอมของเจ้าของสิ่งของมอบสิ่งของให้เป็นของแผ่นดิน
แบบ คคบ.๓
๔. บันทึกการเปรียบเทียบ แบบ
คคบ.๔
๕. บันทึกประวัติของผู้กระทำความผิด
แบบ คคบ. ๕

(ดูข้อมูลจากภาพกฎหมาย)

ชวัลพร/อัญชลี/จัดทำ
๒๕
สิงหาคม ๒๕๖๐

นุสรา/ตรวจ
๒๓
มกราคม ๒๕๖๑

[๑] ราชกิจจานุเบกษา
เล่ม ๑๓๔/ตอนพิเศษ ๒๑๐ ง/หน้า ๘๒/๒๓ สิงหาคม ๒๕๖๐